‘Rassistiese TikTok-rekening’ nié US s’nDie Universiteit Stellenbosch (US) veroordeel ’n TikTok-rekening waarin die universiteit se naam en logo glo wederregtelik gebruik word. Dié rekening is glo gebruik om rassistiese aanmerking te maak. Die rekening is Sondag onder die universiteit se aandag gebring en volgens die universiteit se bestuur is nie die rekening of die rassistiese opmerkings verteenwoordigend van die universiteit se waardes nie. Die universiteit sê hy het nie eers ŉ amptelike rekening op hierdie sosialemediaplatform nie. Prof. Hester C Klopper, US-Viserektor: Strategie en Internasionalisasie, sê die universiteit het die valse rekening en plasings onder TikTok se aandag gebring, en is besig om kriminele klagtes aanhangig te maak. “Die betrokke plasings is nie net afstootlik rassisties nie, maar dit is ook uiters vernederend en oneerbiedig teenoor die studente, personeel en ander belanghebbers,” sê Klopper. Maroela Media het dié rekening probeer opspoor, maar dit is blykbaar intussen van TikTok verwyder. “Die US veroordeel rassisme en die skending van menseregte ten sterkste. Rassisme is in teenstelling met die waardes van die universiteit en die kultuur van respek en menswaardigheid waarna die instelling strewe en is strydig met ons beleid oor onbillike diskriminasie en teistering,” het Klopper gesê.